钦定古今图书集成/明伦汇编/闺媛典/第068卷 > 刘六指妻马氏
## 钦定古今图书集成/明伦汇编/闺媛典/第068卷 > 刘六指妻马氏

按《宁晋县志》：“马氏乡民刘六指妻。性贞淑，言笑不苟。
年十七归刘，虽农家，有眉案风，刘甚敬之。秋月归省
母，遇屠儿李雄、马四于途，直犯之，氏大骂不屈，被杀
于田间禾内，其家不知也。田主见尸而报焉。遂闻于
县令何廷魁。魁性严毅，执法不私。是夜告庙，诘晨策
马至死所。验毕，次入六指家，六指战栗无措。公疑之”，
见壁上镰刀微带血痕，以为夫杀其妻，实向以割鸡
者也。逮县拷讯。乡约刘陞素刚直，抗言代辩曰：“刘某
夫妇和睦，通乡举知愿，无冤平民。”公弗怿，斥为欺，六
指不胜刑，遂诬服，竟系狱死。越岁馀，李雄、马四酗饮
市中，酒酣相搏，互讦不休。见者缚赴县庭陈状，令疑
以为醉也，置之。癸丑，令迁枢部郎，语人曰：“吾为令，事
事皆可自信，独《马氏》一案，实为吾终身悔。”后宁晋邑
令修葺县志，与庠生孙芝发夜梦人自言何姓，名廷
魁，有烈妇宜载。昼以告同列，闻者异之。